PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2013/FH/3/1/012	Bratislava, 13. máj 2013	

Protimonopolný úrad Slovenskej republiky, odbor koncentrácií v správnom konaní 
č. 0009/OK/2013 začatom dňa 07.05.2013 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Trakya Cam Sanayii A.Ş, so sídlom Is Kuleleri, Kule 3, Kat: 13, 34330, 4. Levent, Istanbul, Turecko, zastúpeným na základe plnej moci advokátskou kanceláriou Šiška & Partners s. r. o., so sídlom Palisády 33, 811 06 Bratislava, Slovenská republika, IČO 36 861 961, ktorá koná prostredníctvom substitučne splnomocnenej JUDr. Zuzany Mikulovej, advokátky so sídlom Galvaniho 25, 821 04 Bratislava, Slovenská republika, 

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou podľa § 9 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou v získaní priamej výlučnej kontroly podnikateľa Trakya Cam Sanayii A.Ş so sídlom Is Kuleleri, Kule 3, Kat: 13, 34330, 4. Levent, Istanbul, Turecko, nad podnikom podnikateľa Fritz Holding GmbH so sídlom Gottlieb-Daimler-Straße 4, 74354 Besigheim, Nemecko na základe Zmluvy o kúpe akcií týkajúcej sa všetkých akcií spoločnosti Fritz Holding GmbH zo dňa 18.03.2013.
 
O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 07.05.2013 podaním zaevidovaným pod č. 1058/2013 podnikateľom Trakya Cam Sanayii A.Ş, so sídlom Is Kuleleri, Kule 3, Kat: 13, 34330, 4. Levent, Istanbul, Turecko (ďalej len „Trakya“), prostredníctvom JUDr. Zuzany Mikulovej, advokátky so sídlom Galvaniho 25, 821 04 Bratislava, Slovenská republika (ďalej len „právny zástupca“) na základe substitučnej plnej moci udelenej advokátskou kanceláriou Šiška & Partners s.r.o., so sídlom Palisády 33, 811 06 Bratislava, Slovenská republika, IČO 36 861 961, ktorá je splnomocneným právnym zástupcom spoločnosti Trakya, doručené oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“). Týmto podaním sa začalo správne konanie vo veci predmetnej koncentrácie vedené pod číslom SK 0009/OK/2013.

2.	V súlade so znením § 11 ods. 1 zákona začala dňa 09.05.2013 plynúť lehota 25 pracovných dní na vydanie rozhodnutia vo veci predmetnej koncentrácie.

3.	Podľa Oznámenia koncentrácie spočíva koncentrácia v získaní priamej výlučnej kontroly podnikateľa Trakya nad podnikom podnikateľa Fritz Holding GmbH so sídlom Gottlieb-Daimler-Straße 4, 74354 Besigheim, Nemecko (ďalej len „Fritz“), na základe Zmluvy o kúpe akcií týkajúcej sa všetkých akcií spoločnosti Fritz Holding GmbH zo dňa 18.03.2013. Trakya získa na základe uvedeného 100% majetkovej účasti na základnom imaní a hlasovacích právach nad predmetnou spoločnosťou, a teda v prípade tejto transakcie ide o koncentráciu podľa § 9 ods. 1 písm. b) zákona, ktorá podlieha kontrole úradu podľa § 10 ods. 1 písm. b) bod 2 zákona.

4.	Účastníkom konania v prípade predmetnej koncentrácie je podnikateľ  Trakya, ktorý bude nad podnikom podnikateľa Fritz vykonávať priamu výlučnú kontrolu.

5.	Účastníkmi koncentrácie sú podnikateľ Trakya na strane nadobúdateľa kontroly a podnikateľ Fritz na strane nadobúdaného subjektu. 

6.	Z informácií uvedených v Oznámení koncentrácie vyplýva, že hlavné aktivity podnikateľov Trakya a Fritz sú zamerané na oblasť sklárstva.

7.	Ako vyplýva z Oznámenia koncentrácie Trakya je spoločnosť založená a existujúca podľa tureckého práva. Táto spoločnosť vyrába vysokokvalitné plavené sklo, vzorované/dekoračné sklo, pokovované sklo, solárne sklo, laminované sklo, sklo pre zrkadlá a automobilové sklo, pričom výrobné kapacity má umiestnené v Turecku, Bulharsku a Egypte. Spoločnosť Trakya na území Slovenskej republiky dané výrobky nevyrába, ale pôsobí prostredníctvom dovozu. V rámci ekonomickej skupiny, do ktorej patrí spoločnosť Trakya, nepôsobí na území Slovenskej republiky žiadna iná spoločnosť.  

8.	Podľa Oznámenia koncentrácie spoločnosť Fritz je spoločnosť založená a existujúca podľa práva Nemecka. Fritz kontroluje viaceré dcérske spoločnosti pôsobiace najmä v oblasti zasklievania (enkapsulácie) rôznych druhov už vyrobeného automobilového skla (osobitne obstrek skla, plastové panely a hydrofóbne nátery) v Nemecku, Maďarsku a na Slovensku.  

9.	Vzhľadom na to, že spoločnosť Trakya sa zaoberá aj výrobou automobilového skla a spoločnosť Fritz vykonáva svoju činnosť v rámci systému zasklievania osobných automobilov, úrad sa pri posudzovaní koncentrácie zameral na predmetné činnosti, ktoré je možné podľa oznámenia koncentrácie deliť na dve, resp. tri úrovne (i) výrobu surového plaveného skla a (ii) spracovanie skla a systém zasklievania. Spracovanie skla a systém zasklievania je možné užšie vymedziť na samostatnú činnosť spracovania skla (kde pôsobí spoločnosť Trakya) a samostatnú činnosť zasklievania (kde pôsobí spoločnosť Fritz). Účastník správneho konania v Oznámení koncentrácie vymedzil priestorový relevantný trh územím členských štátov Európskej únie, pričom pripustil aj možnosť užšieho vymedzenia priestorového relevantného trhu. 

10.	Úrad ponecháva otázku presnej identifikácie tovarových a priestorových relevantných trhov otvorenú, nakoľko dospel k záveru, že predmetná koncentrácia nevyvoláva súťažné obavy v prípade žiadnej z možných širších či užších definícií tovarového relevantného trhu a priestorového relevantného trhu, a to z hľadiska horizontálneho aj vertikálneho posúdenia.

Záver

11.	Po vyhodnotení všetkých získaných podkladov a informácií úrad dospel k záveru, že posudzovaná koncentrácia značne nenaruší účinnú súťaž na relevantnom trhu, najmä v dôsledku vytvorenia alebo posilnenia dominantného postavenia. 

12.	Z predložených informácií a podkladov v Oznámení koncentrácie úrad zistil, že nie je dôvod na vydanie rozhodnutia s odôvodnením v plnom rozsahu. 

13.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

JUDr. Erika Lovásová	  	 
          riaditeľka odboru koncentrácií		

Rozhodnutie sa doručuje:

Šiška & Partners s. r. o.
Palisády 33
811 06 Bratislava
Slovenská republika

K rukám JUDr. Zuzany Mikulovej